VEGA præsenterer

**Soleimas melankolske lyrik kærtegnes af bløde, luftige pop-produktioner**

*Soleima er navnet på den danske sangerinde og sangskriver, der i løbet af det sidste år har fået både hjemlandet og omverden til at spidse ører. Den 16. december spiller hun sine popbaskere i Lille VEGA.*

På baggrund af bare tre singler har Soleima formået at opnå anerkendelse fra et utal af etablerede internationale medier så som BBC Radio 1, Noisey og I.D Magazin samt etablerede danske medier som DR P3, Politiken og Soundvenue.

Hendes seneste singler ”Cracks” og ”Breathe” har fået radio airplay rundt omkring i Europa, og ‘Cracks’ blev P3s uundgåelige i Danmark. Solemia udgav for nyligt sit farverige minialbum, *No.14*, som indeholder eklektiske popskæringer, der befinder sig i grænselandet mellem melankoli og håb.

Bag navnet gemmer sig den 27-årige sangerinde Sarah Mariegaard. Hun forlod for nogle år siden den århusianske hiphopgruppe Flødeklinikken for at lave musik i sit eget navn. Hun har via en internetforbindelse arbejdet intensivt sammen med en række udenlandske producere. Musikken fra hjemmestudiet (i bofællesskabet) i København ryger på en virtuel rejse til London og Los Angeles og udvikler sig på tværs af landegrænser til de særegne popsange, der forkæles af sangerindes unikke vokal.

Selvom Soleima til tider behandler tunge emner i sit tekstunivers, så leveres de i en solskinsmættet popform med sangerindens meget særegne stemme som omdrejningspunkt.

Koncerten i Lille VEGA er en del af et større kunstnerisk samarbejde med kulturlaboratoriet Prxjects by Mercedes-Benz omkring den visuelle fortolkning af Soleimas musikalske univers.

Som en del af dette samarbejde har Soleima og Prxjects arbejdet med Dark Matters. Sammen har de skabt Soleimas visuelle tour. Læs mere om samarbejdet her: [prxjects.com](http://prxjects.com/).

**Fakta om koncerten**Soleima  
Lørdag den 16. december, 2017 kl 21.30  
Lille VEGA, Enghavevej 40, 1674 København V  
Billetpris 120 kr. + gebyr  
Billetsalget starter i dag via vega.dk og Ticketmaster